Met die bo-normale reënval wat regoor die land voorkom, word produsente gewaarsku om op die uitkyk te wees vir verhoogde insekpopulasies wat tot siektetoestande soos knopvelsiekte kan aanleiding gee.
Die probleem met 'n toestand soos knopvelsiekte is dat daar baie min gedoen kan word sodra die siekte eers voorkom en daarom moet produsente voorkomend optree om produksieverliese en vrektes te voorkom.
Meer oor knopvelsiekte
Knopvelsiekte word deur 'n pox-virus veroorsaak, en het permanente huidskade en skerp dalings in die vrugbaarheid en produktiwiteit van 'n kudde tot gevolg.
Die siekte word hoofsaaklik deur bytende insekte oorgedra, en die meeste gevalle kom gedurende laat somer en vroeë herfs voor tydens jare van bo-gemiddelde reënval. Die siekte kan ook binne-in kuddes versprei waar diere drink-en voerbakke deel, deurdat besmette diere se speekselafskeiding in die voerbakke beland. Koeie kan ook hul kalwers deur besmette melk aantas. Nog 'n manier waarop die siekte versprei is wanneer die mens besmette naalde tussen beeste deel, byvoorbeeld deur inenting of kunsmatige inseminasie.
Die gevaar bestaan voorts dat alle ongeënte beesrasse vatbaar is, terwyl kalwers van ongeënte koeie ook vatbaar is. Kalwers van koeie wat geënt is, word beskerm tot op ongeveer ses maande.
Let op hiervoor
Beeste ontwikkel 'n koors en toon tekens soos verhoogde speeksel-, traan- en neusafskeidings. In sommige gevalle kan daar ook bindvliesontsteking (konjunktivitis) in die oog voorkom, terwyl vergrote limfknope oraloor die lyf sigbaar is.
Besmette beeste kry gevolglik 'n knopuitslag van ongeveer 1 tot 5 cm in deursnee op die vel. Dié uitslag is veral prominent op korthaar beeste. Omdat die letsels soms dieper as net die vel is, en tot in die seningskedes van die bene strek, kan dit mankheid en onderhuidse edeem veroorsaak.
Sekondêre longontsteking kan ook as 'n nagevolg voorkom in gevalle waar lugwegverswering plaasvind. In gevalle waar letsels ook op die skrotum voorkom, kan dit aanleiding gee tot die ontsteking van die testes wat tydelike of selfs permanente onvrugbaarheid tot gevolg kan hê. Speenletsels aan die anderkant kan tot mastitis en verlies aan uierfunksie lei.
Koeie wat met knopvelsiekte besmet is toon 'n skerp daling in melkproduksie.
Omdat die behandeling van die siekte slegs simptomaties is, word voorkomende optrede in die vorm van inenting bepleit.
Vatbare diere moet jaarliks geënt word voor insekpopulasies toeneem, en LUMPYVAX® word aanbeveel. Dié entstof is 'n lewende (verswakte) entstof, en daar moet op die volgende gelet word: